CELEX: 32021R2168
Language: fi
Date: 2021-09-21 00:00:00
Title: Komission delegoitu asetus (EU) 2021/2168, annettu 21 päivänä syyskuuta 2021, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta annetun komission delegoidun asetuksen (EU) 2019/2035 muuttamisesta (ETA:n kannalta merkityksellinen teksti)

8.12.2021   
               
               
                  FI
               
               
                  Euroopan unionin virallinen lehti
               
               
                  L 438/38
               
            
         KOMISSION DELEGOITU ASETUS (EU) 2021/2168,
         annettu 21 päivänä syyskuuta 2021,
         Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta annetun komission delegoidun asetuksen (EU) 2019/2035 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) (”eläinterveyssäännöstö”) ja erityisesti sen 94 artiklan 3 kohdan, 97 artiklan 2 kohdan, 118 artiklan 1 ja 2 kohdan, ja 122 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2016/429 vahvistetaan eläinten välillä tarttuvien ja eläimestä ihmiseen tarttuvien eläintautien ehkäisemistä ja torjuntaa koskevat säännöt. Kyseisen asetuksen IV osassa vahvistetaan maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä unionissa koskevat säännöt. Lisäksi asetuksessa (EU) 2016/429 siirretään komissiolle valta hyväksyä delegoiduilla säädöksillä sääntöjä, joilla täydennetään tiettyjä kyseisen asetuksen muita kuin keskeisiä osia.
                  
               
                     (2)
                  
                  
                     Komission delegoidulla asetuksella (EU) 2019/2035 (2) täydennetään asetusta (EU) 2016/429 maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta. Kyseisen delegoidun asetuksen II osassa vahvistetaan erityisesti maaeläimiä pitävien pitopaikkojen rekisteröintiä ja hyväksymistä koskevat säännöt, mukaan lukien kokoamispitopaikkoja ja pitopaikkoja, joista siirretään toiseen jäsenvaltioon siitosmunien tai siipikarjan lähetyksiä, koskevat säännöt. Lisäksi kyseisen delegoidun asetuksen III osassa vahvistetaan pidettävien maaeläinten ja siitosmunien jäljitettävyyttä koskevat säännöt ja erityisesti pidettävien nauta-, lammas- ja vuohieläinten jäljitettävyyttä sekä siitosmunien merkitsemistä koskevat säännöt.
                  
               
                     (3)
                  
                  
                     Tässä asetuksessa vahvistetut säännöt ovat sisällöllisesti sidoksissa toisiinsa, ja niitä sovelletaan maaeläimiä tai siitosmunia kuljettaviin tai pitäviin toimijoihin. Näin ollen johdonmukaisuuden, yksinkertaisuuden ja sääntöjen tehokkaan soveltamisen vuoksi sekä niiden päällekkäisyyden välttämiseksi säännöt olisi vahvistettava yhdessä säädöksessä eikä useissa erillisissä säädöksissä, joissa on useita ristiviittauksia. Tämä toimintatapa on myös johdonmukainen asetuksen (EU) 2016/429 yhden päätavoitteen kanssa, sillä sen avulla on tarkoitus virtaviivaistaa eläinterveyttä koskevia unionin sääntöjä ja siten tehdä niistä avoimempia ja helpommin sovellettavia.
                  
               
                     (4)
                  
                  
                     Asetuksessa (EU) 2016/429 säädetään, että sellaisten hautomojen toimijoiden, joista siirretään toiseen jäsenvaltioon siitosmunien tai siipikarjan lähetyksiä, ja sellaisten siipikarjaa pitävien pitopaikkojen toimijoiden, joista siirretään toiseen jäsenvaltioon muihin tarkoituksiin kuin teurastettavaksi tarkoitetun siipikarjan tai siitosmunien lähetyksiä, on haettava pitopaikoilleen hyväksyntää toimivaltaiselta viranomaiselta. Kyseisen asetuksen 94 artiklan 3 kohdan a alakohdassa siirretään komissiolle valta säätää poikkeuksista toimijoihin sovellettavaan vaatimukseen hakea toimivaltaiselta viranomaiselta hyväksyntä tietyntyyppisille pitopaikoille, jos pitopaikkojen aiheuttama riski on merkityksetön.
                  
               
                     (5)
                  
                  
                     Muun siipikarjan kuin sileälastaisten lintujen ja niiden siitosmunien pienen määrän siirtäminen toiseen jäsenvaltioon aiheuttaa pienemmän riskin taudin leviämisestä. Sellaisten pitopaikkojen toimijat, joista siirretään toiseen jäsenvaltioon pieniä määriä tällaisia eläimiä ja siitosmunia, eivät myöskään käytännön syistä voi täyttää kaikkia delegoidussa asetuksessa (EU) 2019/2035 säädettyjä hyväksyntää koskevia vaatimuksia. Delegoidun asetuksen (EU) 2019/2035 4 artiklaa olisi sen vuoksi muutettava siten, että siinä säädetään, että sellaisten hautomojen ja siipikarjaa pitävien pitopaikkojen toimijat, joista siirretään toiseen jäsenvaltioon alle 20 yksilöä muuta siipikarjaa kuin sileälastaisia lintuja ja alle 20 muun siipikarjan kuin sileälastaisten lintujen siitosmunaa, voivat poiketa velvollisuudesta hakea hyväksyntää toimivaltaiselta viranomaiselta.
                  
               
                     (6)
                  
                  
                     Delegoidun asetuksen (EU) 2019/2035 38 artiklan 1 kohdassa säädetään, että nautaeläimiä pitävien toimijoiden on varmistettava, että nautaeläimet yksilöidään erityisellä tunnistimella, kun taas 38 artiklan 2 kohdassa säädetään, että toimijat voivat korvata kyseiset tunnistimet vaihtoehtoisilla tunnistimilla. Lisäksi kyseisen delegoidun asetuksen 45 artiklan 1 ja 2 kohdassa säädetään toimijoiden velvoitteista yksilöidä pidettävät lammas- ja vuohieläimet erityisillä tunnistimilla, kun taas 45 artiklan 4 kohdassa säädetään, että toimijat voivat korvata kyseiset tunnistimet vaihtoehtoisilla tunnistimilla.
                  
               
                     (7)
                  
                  
                     Toisaalta asetuksen (EU) 2016/429 269 artiklassa säädetään, että jäsenvaltiot voivat hyväksyä tietyillä osa-alueilla kansallisia toimenpiteitä, joita ne voivat soveltaa alueellaan ja jotka ovat täydentäviä tai tiukempia kuin kyseisessä asetuksessa säädetyt toimenpiteet. Yksi tällaisista osa-aluista on pidettävien maaeläinten ja sukusolujen ja alkioiden lähetyksiin sovellettavat jäljitettävyysvaatimukset. Delegoidussa asetuksessa (EU) 2019/2035 ei oteta asianmukaisesti huomioon tätä mahdollisuutta. Delegoidun asetuksen (EU) 2019/2035 38 artiklan 2 kohtaa, 45 artiklan 4 kohtaa ja 48 artiklaa olisi sen vuoksi muutettava sen selventämiseksi, että nauta-, lammas- tai vuohieläimiä pitäville toimijoille annettu mahdollisuus yksilöidä eläimet vaihtoehtoisilla tunnistimilla edellyttää asianomaisen jäsenvaltion hyväksyntää. Tällä selkeytetään kansallisia toimenpiteitä soveltavien jäsenvaltioiden roolia ja vastuuta sen varmistamiseksi, että asetuksen (EU) 2016/429 269 artiklassa säädetyt, nauta-, lammas- ja vuohieläimiä koskevat täydentävät tai tiukemmat jäljitettävyysvaatimukset pannaan täytäntöön asianmukaisesti.
                  
               
                     (8)
                  
                  
                     Delegoidun asetuksen (EU) 2019/2035 76 artiklassa säädetään, että papukaijoja pitävien toimijoiden on varmistettava, että tunnistin näyttää eläimen tunnistuskoodin. Delegoidussa asetuksessa vahvistettu tunnistuskoodin määritelmä ylittää kuitenkin sen, mikä on tarpeen papukaijojen tunnistamiseksi, ja aiheuttaa jäsenvaltioille merkittävää hallinnollista rasitetta. Sen vuoksi delegoitua asetusta (EU) 2019/2035 olisi muutettava siten, että papukaijojen tunnistin näyttää sen sijaan aakkosnumeerisen koodin, joka mahdollistaa niiden tunnistamisen ja takaa riittävän jäljitettävyystason kyseisille eläimille, kun niitä siirretään jäsenvaltioiden välillä.
                  
               
                     (9)
                  
                  
                     Delegoidun asetuksen (EU) 2019/2035 80 artiklassa säädetään, että kaikki siitosmunat on merkittävä alkuperäisen pitopaikan yksilöllisellä hyväksyntänumerolla. Asetuksessa (EU) 2016/429 edellytetään kuitenkin ainoastaan sellaisten pitopaikkojen hyväksymistä, jotka lähettävät siitosmunia toiseen jäsenvaltioon. Lisäksi komission delegoidussa asetuksessa (EU) 2020/688 (3) säädetään, että kun toiseen jäsenvaltioon siirretään alle 20 muun siipikarjan kuin sileälastaisten lintujen siitosmunaa, kyseisten munien on oltava peräisin rekisteröidyistä pitopaikoista. Sen vuoksi delegoitua asetusta (EU) 2019/2035 olisi muutettava siten, että sellaisten siipikarjan pitopaikkojen toimijat ja sellaisten hautomojen toimijat, joista siirretään toiseen jäsenvaltioon alle 20 muun siipikarjan kuin sileälastaisten lintujen siitosmunaa, vapautetaan velvoitteesta varmistaa, että kaikki siitosmunat merkitään alkuperäisen pitopaikan yksilöllisellä hyväksyntänumerolla. Tämä muutos on yhdenmukainen tällä asetuksella delegoidun asetuksen (EU) 2019/2035 4 artiklaan tehtävien muutosten kanssa.
                  
               
                     (10)
                  
                  
                     Delegoidun asetuksen (EU) 2019/2035 5 artiklassa vahvistetaan vaatimukset, jotka koskevat hyväksynnän myöntämistä sorkka- ja kavioeläinten kokoamispitopaikoille, ja siinä säädetään, että toimivaltaisen viranomaisen on varmistettava, että tällaiset pitopaikat täyttävät tietyt mainitun asetuksen liitteessä I olevassa 1 osassa vahvistetut vaatimukset. Delegoidun asetuksen (EU) 2019/2035 liitteessä I olevan 1 osan 1 kohdan b alakohdassa säädetään, että pitopaikalle voidaan myöntää sorkka- ja kavioeläinten kokoamispitopaikan hyväksyntä ainoastaan, jos pitopaikassa pidetään aina pelkästään saman luokan ja saman lajin sorkka- ja kavioeläimiä, joilla on sama terveystilanne. Nykyisillä kokoamispitopaikoilla voi kuitenkin olla yksi tai useampi epidemiologisesti erillinen eläintila. Tällaisia erillisiä tiloja olisi käytettävä tavalla, jolla varmistetaan, että niissä pidettävät eläimet eivät ole suorassa tai epäsuorassa kosketuksessa toisiinsa. Näin pitopaikassa voidaan pitää eri lajien tai luokkien sorkka- ja kavioeläimiä, joilla on eri terveystilanne, kunhan niitä pidetään epidemiologisesti erillisissä eri eläintiloissa. Delegoidun asetuksen (EU) 2019/2035 liitteessä I olevaa 1 osaa olisi sen vuoksi muutettava tämän mahdollisuuden antamiseksi.
                  
               
                     (11)
                  
                  
                     Lisäksi delegoidun asetuksen (EU) 2020/688 15–18 artiklassa säädetään mahdollisuudesta sisällyttää lammas- ja vuohieläimet samaan lähetykseen, koska molempiin lajeihin sovelletaan samoja kyseisessä delegoidussa asetuksessa vahvistettuja eläinterveysvaatimuksia. Myös delegoidussa asetuksessa (EU) 2019/2035 olisi säädettävä mahdollisuudesta koota lammas- ja vuohieläimiä yhteen lähetykseen. Delegoitua asetusta (EU) 2019/2035 olisi sen vuoksi muutettava siten, että siihen sisällytetään poikkeus kyseisen asetuksen liitteessä I olevassa 1 osassa vahvistettuun pääsääntöön, jonka mukaan ainoastaan saman lajin sorkka- ja kavioeläimiä voidaan koota yhteen,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2019/2035 seuraavasti:
            
                        1.
                     
                     
                        korvataan 4 artikla seuraavasti:
                        
                           ”4 artikla
                           Poikkeus toimijoihin sovellettavasta vaatimuksesta hakea toimivaltaiselta viranomaiselta hyväksyntää tietyntyyppisille pitopaikoille
                           Poiketen siitä, mitä asetuksen (EU) 2016/429 94 artiklan 1 kohdan a, c ja d alakohdassa säädetään, seuraavan tyyppisten pitopaikkojen toimijoiden ei edellytetä hakevan toimivaltaiselta viranomaiselta hyväksyntää pitopaikoilleen mainitun asetuksen 96 artiklan 1 kohdan mukaisesti:
                           
                                       a)
                                    
                                    
                                       hevoseläinten kokoamispitopaikat, joihin kyseisiä eläimiä kootaan kilpailuja, kilpa-ajoja, esityksiä, koulutusta, yhteistä vapaa-ajan toimintaa tai työtoimintaa varten tai jalostustoiminnan yhteydessä;
                                    
                                 
                                       b)
                                    
                                    
                                       vankeudessa pidettävien lintujen hautomot;
                                    
                                 
                                       c)
                                    
                                    
                                       hautomot, joista siirretään toiseen jäsenvaltioon alle 20 siipikarjan siitosmunaa tai alle 20 yksilöä siipikarjaa sisältäviä lähetyksiä;
                                    
                                 
                                       d)
                                    
                                    
                                       siipikarjaa pitävät pitopaikat, joista siirretään toiseen jäsenvaltioon alle 20 yksilöä muihin tarkoituksiin kuin teurastettavaksi tarkoitettua siipikarjaa tai alle 20 siipikarjan siitosmunaa sisältäviä lähetyksiä.”;
                                    
                                 
                     
                  
                        2.
                     
                     
                        korvataan 38 artiklan 2 kohdan a alakohta seuraavasti:
                        
                                    ”a)
                                 
                                 
                                    toisen tämän artiklan 1 kohdassa tarkoitetuista tavanomaisista korvamerkeistä sen jäsenvaltion toimivaltaisen viranomaisen hyväksymällä elektronisella tunnisteella, jossa nautaeläimiä pidetään, jos kyseinen jäsenvaltio on hyväksynyt tällaisen korvaamisen 41 artiklan 1 kohdan mukaisesti;”
                                 
                              
                  
                        3.
                     
                     
                        korvataan 45 artiklan 4 kohdan a alakohta seuraavasti:
                        
                                    ”a)
                                 
                                 
                                    toisen tämän artiklan 2 kohdassa tarkoitetuista tunnistimista 46 artiklassa säädettyjen poikkeusten mukaisesti, jos jäsenvaltio, jossa lammas- ja vuohieläimiä pidetään, on hyväksynyt tällaiset poikkeukset 48 artiklan 5 kohdan mukaisesti;”
                                 
                              
                  
                        4.
                     
                     
                        muutetaan 48 artikla seuraavasti:
                        
                                    a)
                                 
                                 
                                    poistetaan 4 kohdan c alakohta;
                                 
                              
                                    b)
                                 
                                 
                                    lisätään 5 kohta seuraavasti:
                                    
                                       ”5.   Jäsenvaltiot voivat antaa toimijoille luvan korvata toinen 45 artiklan 2 kohdassa tarkoitetuista tunnistimista 45 artiklan 4 kohdassa säädettyjen poikkeusten mukaisesti alueellaan pidettävien lammas- ja vuohieläinten osalta.”;
                                    
                                 
                              
                  
                        5.
                     
                     
                        korvataan 76 artiklan 1 kohdan a, b ja c alakohta seuraavasti:
                        
                                    ”a)
                                 
                                 
                                    liitteessä III olevassa h alakohdassa mainittu jalkarengas, joka kiinnitetään ainakin eläimen toiseen jalkaan siten, että aakkosnumeerinen koodi on pysyvästi näkyvissä ja helposti luettavissa;
                                    tai
                                 
                              
                                    b)
                                 
                                 
                                    liitteessä III olevassa e alakohdassa mainittu injektoitava transponderi, jossa aakkosnumeerinen koodi on pysyvästi näkyvissä ja helposti luettavissa;
                                    tai
                                 
                              
                                    c)
                                 
                                 
                                    liitteessä III olevassa g alakohdassa mainittu eläimeen tehty tatuointi, jossa aakkosnumeerinen koodi on pysyvästi näkyvissä.”;
                                 
                              
                  
                        6.
                     
                     
                        korvataan 80 artikla seuraavasti:
                        
                           ”80 artikla
                           Toimijoiden velvoitteet, jotka koskevat siitosmunien jäljitettävyyttä
                           
                              1.   Siipikarjaa pitävien pitopaikkojen toimijoiden ja siipikarjan hautomojen toimijoiden on varmistettava, että jokainen siitosmuna, joka siirretään toiseen jäsenvaltioon, merkitään siitosmunien alkuperäisen pitopaikan yksilöllisellä hyväksyntänumerolla.
                           
                           
                              2.   Edellä olevaa 1 kohtaa ei sovelleta seuraaviin:
                              
                                          a)
                                       
                                       
                                          sellaisten siipikarjaa pitävien pitopaikkojen toimijat, joista siirretään toiseen jäsenvaltioon alle 20 muun siipikarjan kuin sileälastaisten lintujen siitosmunaa sisältäviä lähetyksiä;
                                       
                                    
                                          b)
                                       
                                       
                                          sellaisten hautomojen toimijat, joista siirretään toiseen jäsenvaltioon alle 20 muun siipikarjan kuin sileälastaisten lintujen siitosmunaa sisältäviä lähetyksiä.”;
                                       
                                    
                        
                     
                  
                        7.
                     
                     
                        korvataan liitteessä I olevan 1 osan 1 kohta seuraavasti:
                        
                                    ”1.
                                 
                                 
                                    Asetuksen 5 artiklassa tarkoitetut vaatimukset, jotka koskevat sorkka- ja kavioeläinten kokoamispitopaikkojen eristystä ja bioturvaamistoimenpiteitä, ovat seuraavat:
                                    
                                                a)
                                             
                                             
                                                sorkka- ja kavioeläimiä varten on oltava asianmukaiset eristystilat;
                                             
                                          
                                                b)
                                             
                                             
                                                pitopaikassa tai pitopaikan epidemiologisesti erillisissä eläintiloissa on pidettävä aina pelkästään saman luokan ja saman lajin sorkka- ja kavioeläimiä, joilla on sama terveystilanne;
                                             
                                          
                                                c)
                                             
                                             
                                                poiketen b alakohdassa säädetystä sorkka- ja kavioeläinten lajien erottamisvaatimuksesta, lammas- ja vuohieläimiä on aina mahdollista pitää yhdessä pitopaikassa tai samassa epidemiologisesti erillisessä pitopaikan eläintilassa;
                                             
                                          
                                                d)
                                             
                                             
                                                käytössä on oltava asianmukainen järjestelmä jäteveden keruun varmistamiseksi;
                                             
                                          
                                                e)
                                             
                                             
                                                alueet, joilla sorkka- ja kavioeläimiä pidetään, ja mahdolliset käytävät sekä eläinten kanssa kosketuksiin joutuvat materiaalit ja välineet on puhdistettava ja desinfioitava vahvistettujen toimintamenettelyjen mukaisesti jokaisen sorkka- ja kavioeläinryhmän pois siirtämisen jälkeen ja tarvittaessa ennen uuden sorkka- ja kavioeläinryhmän tuloa;
                                             
                                          
                                                f)
                                             
                                             
                                                puhdistus- ja desinfiointitoimien jälkeen ja ennen uuden sorkka- ja kavioeläinryhmän saapumista sorkka- ja kavioeläinten pitotiloihin on pidettävä asianmukaiset puhdistustauot.”
                                             
                                          
                              
                  
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä syyskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 84, 31.3.2016, s. 1.
         
            (2)  Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).
         
            (3)  Komission delegoitu asetus (EU) 2020/688, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä unionissa tapahtuviin maaeläinten ja siitosmunien siirtoihin sovellettavien eläinterveyttä koskevien vaatimusten osalta (EUVL L 174, 3.6.2020, s. 140).